Rimavská Baňa

Rimavská Baňa je obec na Slovensku v okrese Rimavská Sobota. Nachádza sa tu hodnotný gotický evanjelický kostol z konca 13. storočia so stredovekými freskami.

Dejiny 
Ako už názov obce napovedá, obec disponuje bohatou baníckou históriou, hoci už niekoľko storočí tu žiadne bane neexistujú. Obec Rimavská Baňa patrí medzi najstaršie obce v Malohonte. Pod názvom "Baňa" sa po prvý raz spomína v listine z 13. storočia. V roku 1268 dostala výsady krupinského typu od kaločského arcibiskupa Štefana, ktoré boli potvrdené v roku 1278.

V stredoveku sa v okolí mestečka Bane začala rozvíjať ťažba nerastných surovín, najmä zlata. Po príchode nemeckých kolonistov v druhej polovici 13. storočia sa začala aj hlbinná ťažba v baniach. Ložiská však boli vyčerpané už v 15. storočí.

Kultúra a zaujímavosti

Pamiatky 
 Evanjelický kostol, jednoloďová románsko-gotická stavba s polygonálnym ukončením presbytéria a predstavanou vežou, z obdobia okolo roku 1300. Kostol je situovaný v opevnenom areáli, na vyvýšenine nad obcou. Bol rozšírený za Stibora zo Stiboríc v roku 1415 (svorník s jeho erbom nájdeme na klenbe kostola), keď bolo kvadratické presbytérium nahradené polygonálnym. Stavba bola doplnená o portál do sakristie a vtedy došlo k freskovej výmaľbe svätyne. Okolo roku 1500 bol opäť rozšírený. Od konca 16. storočia kostol slúži evanjelikom, ktorí interiér kostola upravili. Došlo ku stavbe protestantskej empory v roku 1670 (rozšírená bola v roku 1726). V roku 1783 bol vyhotovený drevený kazetový strop. V tomto období bola postavená aj veža. Helmica veže pochádza z roku 1906. Hodnotné fresky v kostole zobrazujú Ladislavskú legendu, nachádzajúcu sa na severnej strane lodi. Freska pochádza z obdobia okolo roku 1370. V presbytériu nájdeme výjavy Posledného súdu, sv. Juraja zápasiaceho s drakom a sv. Barbory. Maľby boli odkryté v 50. rokoch 20. storočia. V súčasnosti prebieha jeho postupná obnova. 

 Rodný dom J. Palkoviča, jednopodlažná stavba na pôdoryse obdĺžnika. Objekt bol upravený v roku 1927 keď získal súčasnú secesnú fasádu. Priečeliu lemovanému pilastrami dominuje dekoratívna atika s vročením. Okná majú šammbrány a segmentové frontóny. Na objekte je pamätná tebuľa Juraja Palkoviča z roku 1950 a pamätná tabuľa SNP.

 Pomník padlým v Slovenskom národnom povstaní, pamätník vo forme obeliku ukončeného hviezdou, z roku 1959.

Osobnosti obce

Rodáci 
 Matej Bodó (* 1690 – † ?), právnik, náboženský a odborný spisovateľ
 Juraj Palkovič (* 1769 – † 1850), básnik, novinár, prekladateľ, pedagóg, profesor bratislavského evanjelického lýcea, poslanec uhorského snemu.

Referencie

Pozri aj 
 Zoznam kultúrnych pamiatok v obci Rimavská Baňa
 Cirkevný zbor ECAV Rimavská Baňa

Iné projekty

Externé odkazy 
 Oficiálna stránka obce
 Najkrajší kraj- turistické atrakcie v obci
 Apsida.sk- profil románsko-gotického kostola
 Gotická cesta- profil románsko-gotického kostola

 
Obce okresu Rimavská Sobota
Banské sídla na Slovensku